Kanadában az időmérő edzésen a 11. pozíciónak megfelelő időt érte el, majd a másnapi versenyen a gumi taktikájának köszönhetően hamar a 4. pozícióban haladt a futamon. A 24. körben Vettel megpróbálta a hajtűben megelőzni Hülkenberget, de nagyon szélesre vette a kanyart és nem sikerült neki az előzés. Az 57. körben Valtteri Bottas meg akarta előzni őt, de elmérte a hajtű kanyart. Ebből Felipe Massa jött ki remekül, aki mindkettejüket megelőzte. A versenyt végül a Jenson Button mögött az 5. helyen fejezte be. A visszatérő osztrák nagydíj kvalifikációján a 10. időt érte el. A futamon a rajtot követően a 8. helyen haladt, majd a 37. körben csapattársát Pérezt engedte el, mivel teljesen más taktikán volt a mexikói, mint ő. Az utolsó körben Ricciardo megelőzte Hülkenberget, aki így a 9. helyen ért célba. A brit versenyhétvégén az esős időmérő edzésen a 4. legjobb időt érte el. A másnapi száraz körülmények között megrendezett versenyen a rajtot követően a 6. helyre esett vissza, majd a 4. körben Valtteri Bottas előzte meg őt. Végül a 8. helyen intette le a kockás zászló.